Dr Hansjakobli und ds Babettli    Der Hansjakobli und s Babettli,  hei mit'em Chuchi-Taburettli,  es Schpili zäme gschpiut, zum  Göisse,  He-he Frau Meier het das gheisse.    Da isch zum Bischpiu z'ersch s'Babettli,  druf klätteret uf ds Taburettli,  und Hansjakobli wo süsch zaaget,  isch difig-difig drunder gschnaaget.    Ganz lut het obehär ds Babettli,  jetz gschtampfet uf das Taburettli,  bis das der Hansjakobli dopplet,  so lut het unde ufe dopplet.    Und grüeft "He-he Frou Meier, machet  doch nid so Krach" - do hei sy glachet.  Und är isch obe gsy, äs unde,  und s'Schpil het disewäg schtattgfunde.    Vo wäge grad so i däm Schpili,  wie z'grächtem Bischpil git es vili,  isch jede - doderfür wird gchrampfet,  gärn dä, wo oben'abe schtampfet.    Es isch nid jede wie ds Babettli,  so harmlos uf sim Taburettli,  drum lueget, das wi Hansjakobli,  gäng eine ungerufe doppli.    I wett fasch säge, d'Wält wär freier,  wenn meh würd grüft "He-he Frou Meier".